
ACORD 87/2007, DE 21 DE MARÇ, DEL PLE DEL CONSELL DE L’AUDIOVISUAL DE CATALUNYA

Expedient núm. 45/2006-S TELEVISIÓ DE CATALUNYA, SA (Beautiful señoritas) RESOLUCIÓ DEL RECURS DE REPOSICIÓ 

ANTECEDENTS

1. El Ple del Consell de l’Audiovisual de Catalunya, va adoptar, en la sessió de 26 de juliol de 2006, l’Acord 262/2006, mitjançant el qual incoava un procediment sancionador a TELEVISIÓ DE CATALUNYA, SA, per l’emissió del videoclip Beautiful señoritas el dia 15 de juliol  de 2006 a les 12,25 hores pel canal K3; aquest fet és susceptible de constituir una infracció d’allò que preveu l’article 81 de la Llei 22/2005, de 29 de desembre, de la comunicació audiovisual de Catalunya (en endavant LCA).
2. El 10 d’octubre de 2006, la instructora de l’expedient va dictar el corresponent plec de càrrecs que es va notificar a l’interessat, a qui es va atorgar, a més, un termini de deu dies per formular al·legacions i proposar les proves oportunes de les quals intentés valer-se en aquest procediment. Consta a les actuacions la notificació del plec de càrrecs i el tràmit d’audiència a l’interessat, en la forma que estableix la Llei 30/1992, de 26 de novembre de règim jurídic de les administracions públiques i del procediment administratiu comú. 

3. Dins del termini atorgat, l’interessat va presentar al·legacions al plec de càrrecs. La instructora de l’expedient, desprès d’analitzar-les i valorar-les, va considerar procedent desestimar-les i confirmar els càrrecs imputats, per la qual cosa va formular la corresponent proposta de resolució, que va ser notificada a l’interessat el 8 de gener de 2007, perquè, en el termini de deu dies, pogués fer les al·legacions que considerés adients, de conformitat amb el que estableix l’apartat primer de l’article 14 del Decret 278/1993, de 11 de novembre, del procediment sancionador d’aplicació als àmbits de competència de la Generalitat de Catalunya. L’interessat va formular al·legacions dins del termini atorgat, que finia l’11 de novembre de 2006.
4. El 24 de gener de 2007, el Ple del Consell de l’Audiovisual de Catalunya va aprovar l’Acord 36/2007, mitjançant el qual: 1) desestimava les al·legacions formulades per l’interessat, 2) declarava a l’operador TELEVISIÓ DE CATALUNYA, SA, responsable de la comissió d’una infracció molt greu tipificada a la lletra c de l’article 132 LCA i 3) l’imposava una multa de NORANTA MIL EUROS (90.000€). Aquest Acord va ser notificat oportunament a l’interessat.
5. El 26 de febrer es va presentar en aquest Consell (R. E. núm. 406/2007) un escrit signat pel senyor Carles Vinyes, com a cap de l’Assessoria jurídica, actuant en nom i representació de Televisió de Catalunya, SA, mitjançant el qual s’interposava un recurs de reposició contra l’Acord 36/2007, de 24 de gener. El recurs es fonamentava d’una banda en els mateixos motius al·legats a la proposta de resolució i que ja van ser objecte de valoració per aquets Consell en l’Acord 37/2007, de 24 de gener. També al·legava que l’emissió del videoclip no afecta al desenvolupament del menor i que la voluntat  de TVC era la d’emetre el vídeo fora de l’horari protegit tot i que, per error, es va emetre, efectivament, dins d’aquest horari; que  la Llei 8/1995, de 27 de juliol, d’atenció i protecció dels infants i els adolescents es troba plenament vigent, que TVC,SA no ha invocat cap principi d’ultraactivitat i que la sentència que esmenta el Ple del Consell per desestimar les al·legacions no és d’aplicació  al present supòsit.

FONAMENTS DE DRET

Pel que fa a les al·legacions primera i segona, l’interessat manifesta que el fet que TVC senyalitzés el programa com a no recomanat per a menors de 18 anys «només te una significació: la voluntat de TVC d’emetre el vídeo fora de l’horari protegit, tot i que per error es va emetre en horari protegit» i que «si la seva voluntat hagués estat emetre’l en horari protegit, no l’hauria senyalitzat o l’hauria senyalitzat d’altra manera».

La normativa aplicable en matèria audiovisual obliga als prestadors del servei de televisió a establir un sistema de senyalització per tal d’informar als espectadors sobre la major o menor idoneïtat per als menors d’edat. Com ja es va posar de relleu a l’Acord 36/2007, de 24 de gener, del Ple del Consell, «el fet que el propi interessat hagi senyalitzat el videoclip com a no recomanat per a menors de 18 anys, implica que el seu contingut no havia de ser emès en una franja horària en què les emissions anaven dirigides especialment a la infància. Estem davant un videoclip en què apareixen un home i una dona de la tercera edat practicant sexe de manera explícita a la cuina. Per tant, és clar que, anava dirigit a un públic adult, major de 18 anys i, per tant, no podia ser objecte d’emissió a les 12,25 hores d’un dissabte, i molt menys quan faltaven pocs minuts per ’inici del programa contenidor infantil Club Súper 3».
Pel que fa a l’al·legació tercera, la Llei de protecció del menor és una llei de caràcter sectorial que conté normes per protegir i assistir els menors i els adolescents en diferents àmbits i sectors socials. Amb posterioritat a aquesta Llei, la LCA ha vingut a regular una matèria concreta com és la audiovisual. El propi preàmbul de la llei justifica l’iniciativa legislativa en la «necessitat d’ordenar un sector normatiu que no disposa d’un marc legal clarament definit i que integri sistemàticament tots els elements que l’han de configurar». Quan aquest Consell afirma que la Llei de protecció del menor ha estat superada per la LCA es refereix al fet que aquella contempla un sistema reforçat de protecció dels menors; no hi ha infracció de l’ordenament jurídic, tal i com afirma l’interessat en les seves al·legacions, quan s’aplica una Llei que desenvolupa un sector específic com és el de l’audiovisual a un col·lectiu que ha de gaudir legalment d’una especial i reforçada protecció.

Per tot l’exposat, es considera que les al·legacions de l’interessat han de ser desestimades.

En conseqüència, el Ple del Consell de l'Audiovisual de Catalunya, adopta els següents:
ACORDS

1.- Desestimar el recurs de reposició interposat contra l’Acord 36/2007, de 24  de gener, del Ple del Consell de l’Audiovisual de Catalunya, de conformitat amb el que s’ha exposat als fonaments jurídics d’aquest Acord i, en conseqüència, confirmar l’Acord esmentat mitjançant el qual es declarava a l’operador TELEVISIÓ DE CATALUNYA, SA, responsable de la comissió d’una infracció molt greu tipificada a la lletra c de l’article 132 LCA, i se l’imposava una multa de NORANTA MIL EUROS 90.000€).
2.- Notificar aquests Acords a l’interessat.

Barcelona, 21 de març de 2007

Jaume Serrats i Ollé




Dolors Comas d’Argemir i Cendra

Vicepresident en funcions de president

Consellera secretària

